Gammel Holtegård
Gammel Holtegård er et tidligere landsted i Gammel Holte nord for København. På fundamenterne af en bryggergård opførte generalbygmester Lauritz de Thurah 1756-1757 et landsted til sig selv, en trefløjet hovedbygning i én etage med valmede tage og tagrytter.
Bygningen blev år 1900 istandsat for etatsråd H.N. Andersen af arkitekt Vilhelm Holck, der også opsatte en frontispice på hovedfløjen.
Hovedbygningen købtes af Søllerød Kommune 1976. Efter arkitekt Jørgen Otts restaurering og ombygning af landstedet til en tidsvarende udstillingshal i 1979-83, der blev tildelt Europa Nostras diplom i 1985, åbnedes den for offentligheden i 1982 med Byhistorisk Arkiv for Søllerød Kommune, stenalderfundene fra Vedbæk samt skiftende udstillinger.
Gammel Holtegaard blev i 1994 overtaget af Gl. Holtegaard-Breda fonden, som nu står for driften af kunstudstillingerne og de Thurahs genetablerede barokhave fra 1755-1757, der blev indviet i 2003; den endelige retablering afsluttedes i 2009 med bl.a. buksbomparterre.
Avlsgården og hovedparten af jorden frasolgtes 1897; den købtes 1934 af Søllerød Kommune og anvendes siden 1975 som bl.a. golfcenter (Søllerød Golfklub).